กระทรวงแรงงาน แนะ นายจ้างที่จำเป็นต้องจ้างแรงงานต่างด้าวทำงานเพิ่มให้นำแรงงานเข้ามาตามระบบ MOU ผ่านช่องทางที่ถูกต้องตามกฎหมาย
กระทรวงแรงงาน แนะ นายจ้างที่จำเป็นต้องจ้างแรงงานต่างด้าวทำงานเพิ่มให้นำแรงงานเข้ามาตามระบบ MOU ผ่านช่องทางที่ถูกต้องตามกฎหมายนายสุชาติ พรชัยวิเศษกุล อธิบดีกรมการจัดหางาน เปิดเผยว่า หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน ให้ความสำคัญกับการจ้างแรงงานต่างด้าวอย่างถูกต้องตามกฎหมาย ซึ่งหลังจากระยะเวลาการเปิดต่ออายุใบอนุญาตทำงานและขออยู่ต่อในราชอาณาจักรของแรงงานต่างด้าวที่กำลังดำเนินการอยู่สิ้นสุดลง กระทรวงแรงงานมีนโยบายชัดเจนไม่เปิดจดทะเบียนแรงงานต่างด้าวที่เข้าเมืองผิดกฎหมาย ดังนั้น หากนายจ้าง/สถานประกอบการประสงค์จะจ้างแรงงานต่างด้าวสัญชาติ กัมพูชา ลาว เมียนมา และเวียดนาม จะต้องดำเนินการนำเข้าแรงงานต่างด้าวตามระบบ MOU เท่านั้น ซึ่งดำเนินการได้ 2 กรณีคือ นายจ้างเป็นผู้ดำเนินการเอง หรือนายจ้างมอบอำนาจให้ผู้รับอนุญาตนำคนต่างด้าวมาทำงานในประเทศที่ได้รับใบอนุญาตจากกรมการจัดหางาน ติดต่อสอบถามรายละเอียดได้ที่สำนักงานจัดหางานในพื้นที่ที่สถานประกอบการตั้งอยู่ ขณะที่ ในปี 2562 มีแรงงานต่างด้าวที่เข้ามาทำงานตามระบบ MOU จำนวน 1,005,848 คน เพิ่มขึ้นจากปี 2561 ที่มีอยู่จำนวน 912,231 คน